ΓΡΑΠΤΗ ΕΡΩΤΗΣΗ E-3132/98

υποβολή: Raimo Ilaskivi (PPE) προς την Επιτροπή

(16 Οκτωβρίου 1998)

Θέμα: Στήριξη της διεθνοποίησης των μικρών επιχειρήσεων

Η Ευρωπαϊκή Ένωση έχει αντιληφθεί τη σημασία που διαδραματίζουν οι μικρές και μεσαίες επιχειρήσεις στον τομέα της εθνικής οικονομίας. Κατά τη διάρκεια των δέκα τελευταίων ετών, η Ένωση καταβάλλει ιδιαίτερες προσπάθειες μέσω των διαφόρων προγραμμάτων της για την ανάπτυξη της δραστηριότητας των μικρών και μεσαίων επιχειρήσεων. Εντούτοις, αρκετά άλυτα προβλήματα εξακολουθούν να αποτελούν εμπόδιο για τη διεθνοποίηση των ΜΜΕ. Προϋπόθεση για τη συμμετοχή μιας επιχείρησης στο διεθνές εμπόριο είναι η ύπαρξη ανθρωπίνων και οικονομικών πόρων και, ως γνωστόν, οι ΜΜΕ διαθέτουν συνήθως ελάχιστους τέτοιους πόρους.

Μια μικρή ή μεσαία φινλανδική επιχείρηση διαθέτει εξαιρετικά περιορισμένη εγχώρια αγορά σε σύγκριση με αυτήν π.χ. μιας γερμανικής επιχείρησης. Όταν μια φινλανδική μικρή ή μεσαία επιχείρηση καλύπτει τη ζήτηση στη φινλανδική αγορά με πωλήσεις συνολικού ύψους 2 εκατ. Ecu, μια αντίστοιχη γερμανική επιχείρηση θα καλύψει τη ζήτηση στη γερμανική αγορά με πωλήσεις ύψους 32 εκατ. Ecu. Κατά συνέπειαν, οι δυνατότητες συμμετοχής μιας γερμανικής επιχείρησης στο διεθνές εμπόριο, π.χ. στο εσωτερικό της ΕΕ, είναι κατά πολύ μεγαλύτερες από αυτές μιας φινλανδικής.

Πώς προτίθεται να λάβει υπόψιν της η Επιτροπή στα προοριζόμενα για τις ΜΜΕ κοινοτικά προγράμματα το γεγονός ότι οι δυνατότητες συμμετοχής των ΜΜΕ των μικρών κρατών μελών στο διεθνές εμπόριο, είτε εντός είτε εκτός της Ένωσης, είναι περιορισμένες σε σχέση με αυτές των ΜΜΕ των μεγάλων κρατών μελών;

Απάντηση του κ. Παπουτσή εξ ονόματος της Επιτροπής

(13 Ιανουαρίου 1999)

Η Επιτροπή συμφωνεί με τον αξιότιμο βουλευτή σχετικά με την περιορισμένη διαθεσιμότητα ανθρώπινων και χρηματοοικονομικών πόρων για τις μικρομεσαίες επιχειρήσεις (ΜΜΕ).

Ωστόσο, η Επιτροπή δεν συμμερίζεται τη συλλογιστική βάση της εν λόγω ερώτησης, ότι, δηλαδή, η πρόσβαση στο διεθνές εμπόριο είναι περισσότερο περιορισμένη για τις ΜΜΕ μικρότερων κρατών μελών. Ούτε η φινλανδική ούτε η γερμανική μικρομεσαία επιχείρηση, για τις οποίες έγινε λόγος, δραστηριοποιείται αποκλειστικά στην εγχώρια αγορά της. Και οι δύο επωφελούνται από την ύπαρξη της ευρωπαϊκής ενιαίας αγοράς και του ευρωπαϊκού οικονομικού χώρου. Τα κοινοτικά προγράμματα για τις ΜΜΕ σχεδιάστηκαν κατΌ αρχήν με σκοπό να βοηθήσουν τις ΜΜΕ να ενταχθούν στην ενιαία αγορά προκειμένου να εκμεταλλευτούν όσο το δυνατόν περισσότερο τις ευκαιρίες που προσφέρει. Συνεπώς, δεν δίνουν ιδιαίτερη έμφαση στις ανάγκες μικρότερων κρατών μελών.

Στην πραγματικότητα, το μέγεθος μιας μικρομεσαίας επιχείρησης σε μια ανοικτή οικονομία όπως είναι η ευρωπαϊκή ενιαία αγορά εξαρτάται από διάφορους παράγοντες συμπεριλαμβανομένου του αριθμού επιχειρήσεων και κατοίκων, του βαθμού διεθνοποίησης των επιχειρήσεων, της πρόσβασης στη χρηματοδότηση, του συνολικού επιχειρηματικού περιβάλλοντος, των περιφερειακών, εθνικών και ευρωπαϊκών πολιτικών επιχειρηματικής στήριξης, της επιχειρηματικής συμπεριφοράς που στοχεύει στην ανάπτυξη και της συμμετοχής σε δίκτυα υπεργολαβίας. Ωστόσο, εξαρτάται σε περιορισμένο μόνο βαθμό από το μέγεθος του κράτους μέλους.

Από την άλλη πλευρά, η Επιτροπή συμφωνεί ότι οι ΜΜΕ που βρίσκονται σε κράτη μέλη στην περιφέρεια της Κοινότητας υποχρεούνται να καλύψουν πρόσθετα έξοδα μεταφοράς και επικοινωνίας, τα οποία μειώνουν τη δυνατότητά τους να εκμεταλλεύονται πλήρως τα πλεονεκτήματα της ενιαίας αγοράς. ΠαρΌ όλα ταύτα, κατά γενική ομολογία, οι επιχειρήσεις σε μικρότερα κράτη μέλη, ανεξάρτητα από το μέγεθός τους, είναι περισσότερο εξωστρεφώς προσανατολισμένες από ό, τι ανάλογες επιχειρήσεις σε μεγαλύτερα κράτη μέλη. Επιπλέον, οι επιχειρήσεις μικρότερων κρατών μελών τείνουν να έχουν καλύτερη γνώση μιας ή περισσότερων ξένων γλωσσών. Ως εκ τούτου, είναι, γενικά, ικανές να συμμετέχουν επιτυχώς στην ανάπτυξη του διεθνούς εμπορίου (τόσο εντός όσο και εκτός της Κοινότητας), με ένα ρυθμό ανάπτυξης ο οποίος υπερβαίνει το ρυθμό των εθνικών τους αγορών.